HDZ-ova retorika stara je koliko i stranka: ako nisi s nama onda si protiv Hrvatske, ako ne misliš kao mi onda si komunjara, ako kažeš drugačije onda mrziš sve što je hrvatsko, ako ne glasuješ za nas onda si jugosmrad. HDZ-ov huškački vokabular i javno prozivanje crvenih, zelenih i žutih vragova posebno se širi uoči izbora s ciljem mobilizacije članstva i buđenja najnižih strasti. Primjera je mnogo, sjetit ćemo se samo napada na predsjedničkog kandidata Vladu Gotovca 5.lipnja 1997. godine. Za vrijeme predizbornog govora u Puli satnik Hrvatske vojske udario ga je u glavu metalnom kopčom vojničkog remena vičući "Živio Ante Pavelić! Ja sam ustaša, sve ću vas pobiti!". Događaj nikada do kraja nije rasvijetljen, napadač nije udaljen s dužnosti, već je u međuvremenu s mjesta zapovjednika satnije dospio na položaj zapovjednika voda u 1. gardijskoj brigadi. Protiv njega nikada nije pokrenut stegovni postupak, a jedina kaznena sankcija je uvjetna osuda Općinskoga suda u Puli.



U Virovitici, gradu u kojem teško možeš dobiti bio kakav posao ako ne potpišeš HDZ-ovu stranačku iskaznicu, moraš strogo paziti s kim piješ kavu ili ideš na gablec, kakvim i čijim statusima daješ lajk na Facebooku i na čiji ćeš predizborni skup otići čuti što ti kandidati obećavaju. Građanin Franjo Knežević nema tih problema - došao je u dvoranu Kazališta Virovitica pozdraviti predsjednika Ivu Josipovića, stisnuti mu ruku i poželjeti sreću na izborima. Fotografiju s tog susreta objavio je na svom Facebook profilu, a onda poštom, četiri dana prije drugog izbornog kruga, dobio anonimno pismo sljedećeg sadržaja:



Vrijeme je da ti se kaže istina ti đubre jedno nakaradno. I ja sam bosanac ponosan da mi je mjesto uz ovaj napaćeni HRVATSKI narod, a ti to, gade jedan nisi svatijo. Naslikavaš se tu s Josipovićem, a jučer si došao u Tuđmanovu Hrvatsku sa vrećicom u ruci i stekao sve iako si kao bitanga izvaro toliko napaćenog naroda.

Jel ti onaj brat u HV misli isto. Onda ste jadni. Vi iz Banja Luke i Posavine ste i onako govna, niste uzeli puške da branite nego ste zbrisali. Pola grada će te radi ovoga zamrziti. Jel ti ona tvoja koza ne zna reć kako se poštuje hrvatski narod. Nije ni čudo. Tu glupaču nitko nije ni htio ovdi oženiti pa se je ti takva budala dopao.

Što nisi Dodiku bježao jebo te on. Imali bi Hrvati jednu budalu manje. Ja sam već stariji i ne vidim dobro kako pišem, ali me moja pamet još nije napustila pa da se dam tom crvenom gadu zavest. Ovaj će se narod uz Božju pomoć izvuć iz ovog jarma ali ti i tvoji sljedbenici ostat će te smeće. Jednoga ćeš dana gorko požalit što ovo radiš. Ako misliš da si ispao heroj na slici, nisi nego si guba. Jel te mater nije učila kako se poštuje narod koji te primi i branitelji koji su prolili krv svoju za takve lupeže kao ti. Jadan si. Kažu koga Bog pečati toga se čuvaj.



Poseban komentar na ovaj nepismene i primiticne retke nije potreban, rukopis se prepoznaje: hrvatski narod, Tuđmanova Hrvatska, crveni gad, Božja pomoć...

Franjo Knežević će anonimnog junaka osokoljenog govorima Tomislava Karamarka i HDZ-ovom histerijom crvenih bandita prijaviti policiji.

"Ne bojim se nikoga! Znam da takvih budala i krivog drveća neće nestati. Na svoje bosansko porijeklo sam ponosan, moj hrvatski narod nije napaćen, on je opterećen postojanjem ovakvih ljudi. Ako me po njegovom zamrzi pola grad, ostaje mi još pola koja će me voljeti. Ovom narodu ne treba Božja pomoć da mu bude bolje, za početak je dovoljno da se okrenemo radu i poštenju, da ovakve bolesne tipove bacimo na hrpu povijesnog smeća. Gorko žalim da ovakvi ljudi pripadaju istom narodu i skupini koja ima porijeklo iz Bosne. Mi Hrvati iz Bosne smo časni i radišni, a prije svega imamo mušku hrabrost da se potpišemo pod svoje pisane misli i izgovorene riječi", prokomentirao je Knežević uvredljivi sadržaj anonimnog pisma.